Všeobecne záväzné nariadenie
hlavného mesta Slovenskej republiky Bratislavy
č. 8/1993
z 9. septembra 1993
o starostlivosti o verejnú zeleň na území hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/199O Zb. o hlavnom meste Slovenskej republiky Bratislave v znení neskorších predpisov a § 4 ods. 3 písm. g) zákona Slovenskej národnej rady č. 369/1990 Zb. o obecnom zriadení v znení neskorších predpisov uznieslo sa na tomto všeobecne záväznom nariadení:

§ 1
Úvodné ustanovenie
Toto všeobecne záväzné nariadenie (ďalej len „nariadenie“) vymedzuje základné pojmy a ustanovuje základné zásady starostlivosti o verejnú zeleň (ďalej len „zeleň“) na území hlavného mesta Slovenskej republiky Bratislavy (ďalej len „hlavné mesto“), ako aj povinností právnických a fyzických osôb pri starostlivosti o zeleň.

§ 2
Základné pojmy
(1) Zeleňou sa podľa tohto nariadenia rozumie časť životného prostredia, tvorená súborom živých a neživých prvkov, ktoré vznikli na určitej ploche prirodzeným spôsobom alebo boli vytvorené ľudskou činnosťou.
(2) Živé prvky zelene sú tvorené stromami, krami a bylinami (trávy a kvety) rastúcimi v prirodzenom prostredí, na stavebných konštrukciách, alebo v nádobách.
(3) Neživými prvkami zelene sú pôdny substrát, voda a prírodné útvary (kamene, svahy, modelovaný terén).

§ 3
Starostlivosť o zeleň
(1) Starostlivosť o zeleň zahŕňa evidenciu, tvorbu, údržbu a ochranu zelene.
(2) Starostlivosť o zeleň zabezpečuje hlavné mesto,1) mestská časť, prípadne právnická osoba vykonávajúca správu zverenej zelene (ďalej len „správca zelene“).

§ 4
Evidencia zelene
Evidencia plôch zelene v hlavnom meste je založená na jednotnom základe s prepojením na mestský informačný systém.

§ 5
Tvorba zelene
(1) Zeleň treba vytvárať v rozsahu nevyhnutnom pre zabezpečenie zdravotne neškodného a esteticky vyváženého životného prostredia a potrieb ekologickej stability územia na k tomu určených plochách, prípadne na iných vhodných plochách. Pri tvorbe zelene treba rešpektovať existujúce prírodné útvary vrátane modelácie terénu, vodných plôch, existujúcich prirodzených ekosystémov,2) jednotlivých drevín a rôznorodosť biotopov.
(2) Tvorba zelene na území hlavného mesta vychádza z platných smerných častí územnoplánovacej dokumentácie hlavného mesta a mestských častí.
(3) Tvorba zelene musí vychádzať zo schválených koncepčných zámerov tvorby zelene a systémov ekologickej stability.
(4) Tvorba zelene je povinnou súčasťou investičnej činnosti, ktorá sa zelene akýmkoľvek spôsobom dotýka, pričom musí rešpektovať existujúcu zeleň.

§ 6
Údržba zelene
Správca zelene je povinný zabezpečovať celoročnú odbornú údržbu zelene.

§ 7
Ochrana zelene
(1) Všetky fyzické a právnické osoby sú povinné chrániť zeleň. Každý, kto vykonáva činnosť, ktorá môže ohroziť existenciu zelene, je povinný vykonať všetky nevyhnutné opatrenia na jej ochranu a zachovanie.3) 
(2) Poškodzovanie zelene sa zakazuje. Poškodzovanie zelene znamená taký zásah do zelene, ktorý naruší jej biologickú a ekologickú funkciu, alebo spôsobí jej ohrozenie, prípadne úhyn.
(3) Za poškodenie zelene sa považuje najmä:
a)	realizácia zelene v rozpore so schválenými projektami ozelenenia (generel zelene),
b)	odcudzovanie a trhanie okrasných kvetov,
c)	lámanie a neodborné orezávanie vetiev stromov a krov,
d)	svojvoľné presádzanie stromov, krov alebo iné poškodzovanie a ničenie stromov, krov a ostatnej zelene vrátane porušovania pôdneho krytu,
e)	vysádzanie stromov a krov bez súhlasu správcu zelene,
f)	narušenie koreňovej sústavy stromov a ich nadzemných častí.
(4) V prípade nebezpečenstva vzniku škôd na zeleni je správca zelene povinný zabezpečiť potrebné opatrenia na odvrátenie ich vzniku, pričom je oprávnený tieto opatrenia zabezpečiť na náklady toho, kto ohrozenie spôsobil.
(5) V záujme ochrany zelene sa ďalej zakazuje:
a)	jazdiť a parkovať vozidlami na plochách zelene,
b)	znečisťovať plochy zelene,
c)	kúpať sa vo vodných nádržiach a iných vodných plochách, zahrnutých do plôch zelene, ak nie sú na to určené,
d)	zakladať ohne, stanovať a táboriť mimo miest vyhradených na tento účel,
e)	umiestňovať stánky, reklamné, informačné a iné zariadenia, ktoré by poškodzovali zeleň alebo sťažovali jej údržbu,
f)	vodiť psov do detských ihrísk a cintorínov, ako aj do parkov, ak ich prevádzkový poriadok neurčuje ináč.

§ 8
(1) Ak pri investičnej výstavbe dochádza k likvidácii zelene, je investor povinný v lokalite určenej miestnym úradom príslušnej mestskej časti, zriadiť novú zeleň minimálne v rozsahu zodpovedajúcom ploche zrušenej zeleni. Do odovzdania novej zelene správcovi zelene zodpovedá investor za jej údržbu.
(2) Pri výstavbe sa musia uskutočniť na ochranu zelene najmä tieto opatrenia:
a)	zvoliť vhodný spôsob výstavby,
b)	pred začatím stavebnej činnosti vypracovať pre správcu zelene situačný plán existujúcej zelene s vyznačením navrhovaných zásahov.

§ 9
Sankcie
(1) Právnickej osobe, ktorá poruší toto nariadenie, môže primátor hlavného mesta uložiť pokutu do výšky 200 000 Sk.4) Pokutu možno uložiť do 2 mesiacov od dňa, kedy sa primátor dozvedel o tom, kto sa porušenia dopustil, najneskôr však do jedného roka od spáchania konania opodstatňujúceho uloženie pokuty.
(2) Fyzická osoba, ktorá poruší toto nariadenie, dopustí sa priestupku proti poriadku v správe hlavného mesta a môže byť potrestaná pokutou do výšky 1000 Sk orgánom štátnej správy5), v blokovom konaní výšky do 500 Sk mestskou políciou6).

§ 10
Záverečné ustanovenia
(1) Týmto nariadením nie sú dotknuté práva a povinnosti fyzických a právnických osôb vyplývajúce z osobitných predpisov.
(2) Zrušuje sa nariadenie Národného výboru hlavného mesta Slovenskej socialistickej republiky Bratislavy z 20. septembra 1984 o tvorbe, údržbe a ochrane zelene na území hlavného mesta Slovenskej socialistickej republiky Bratislavy.

§ 11
Účinnosť
Toto nariadenie nadobúda účinnosť 1. októbra 1993.

Peter Kresánek v. r.
primátor